**Cymeriadau’r Testament Newydd**

**Gwers 12 Iesu**

**Gweddi**:Arglwydd Iesu, bydd yr Efengylau yn defnyddio llawer o eiriau i’th gyflwyno i ni. Heddiw, rydym yn gofyn am gael dy adnabod yn well a bod yn fwy diffuant wrth ddweud amdanat wrth eraill. Amen.

**Darllen**: Ioan 1: 1-18; Ioan 3:16

**Cyflwyniad**

Ble mewn cyfres fel hon y dylid troi at enw Iesu ei hun? Ffurf Roegaidd ar yr enw Joshua yw Iesu, a’i ystyr wreiddiol yw ‘achub’,sef ei briod waith. Cyflwynir Iesu fel un o deulu cyffredin a ddatblygodd ddoniau saer coed, a fu byw yn Nasareth am dri degawd, cyn iddo gael ei fedyddio gan Ioan yn yr Iorddonen. Bu’r tair blynedd dilynol yn gyfnod o deithio ar draws gwlad, a rhoddir blas o’r digwyddiadau hynny i ddarllenwyr yr Efengylau.

Clywn am Iesu yn denu tyrfaoedd ac yn eu haddysgu am Dduw, am y Deyrnas Nefol, am agweddau o fywyd moesol ac am hanfodion bod yn un o’i ddilynwyr. Wrth i’r daith symud o Gesarea Philipi i gyfeiriad Jerwsalem, byddwn yn ymwybodol fod gelyniaeth y Phariseaid a’r Sadwceaid yn cynyddu, a rhybuddiodd Iesu ei ddisgyblion y byddai’n cael ei ladd.

Ceir llawer mwy o fanylder am yr wythnos olaf, ac roedd y pedwar Efengylydd yn awyddus i rannu’r hanesion amdano yn rym ac awdurdod dros bob elfen o fywyd. Iachawyd y cleifion, cofleidiwyd y gwrthodedig, ac roedd ffordd Iesu o drin pobl yn amlwg wahanol i ffordd arweinwyr Iddewiaeth. Iddynt hwy, roedd Iesu yn fygythiad i’w dehongliad hwy o addoli Duw Abram, Isaac a Jacob, Duw’r brenhinoedd a’r proffwydi. Gwrthodwyd Iesu ganddynt a bu cynllwyn i’w osod ar brawf, a gadawyd y gwaith o ladd Iesu i ddwylo’r Rhufeiniaid.

Gwelodd Luc yn dda i nodi i’r canwriad wrth y groes ddweud bod Iesu yn ‘berson cyfiawn’. O bob rhyfeddod yn hanes Iesu, yr Atgyfodiad oedd yr hanes mwyaf un. Ni all rheswm ddeall yr Atgyfodiad, ond mewn ffydd a chyda phrofiad o’r Iesu byw, bydd Cristnogion yn derbyn mai Iesu yn unig a all gymodi’r byd â Duw.

**Myfyrdod**

Ceir sawl disgrifiad o Iesu, yr athro a’r arweinydd, yr Arglwydd a’r Gwaredwr, y Duw mewn cnawd, ac un sy’n bont rhwng nef a daear, y sanctaidd a’r bydol pechadurus. Gelwir ef yn Feseia ac yn frenin, yn frawd ac yn Fab Duw, a theg hynny. Yr hyn sy’n her i bob iaith a diwylliant yw cyflwyno Iesu mewn geirfa sy’n ddealladwy ac yn berthnasol i angen pobl ein cyfnod a’n cymuned. Prin y byddai unrhyw un am gerdded oddi wrth y dweud Beiblaidd, ond aeth geirfa grefyddol un genhedlaeth yn ddieithr i’r cenhedlaethau iau, yn arbennig os nad yw’r profiad a’r argyhoeddiad yn fyw iddynt. Prin fod synnwyr mewn cyflwyno ffydd fyw mewn iaith sy’n ddieithr i’r gynulleidfa. Paul ddadleuodd yn erbyn pwyso ar y Groegiaid i droi’n Iddewon er mwyn derbyn Cristnogaeth. Gwelodd ef fod y caethweision yn deall pwysigrwydd dangos bod Iesu ar gael iddynt heb unrhyw anhawster, i wragedd a phlant, i’r tlodion a’r anghenus, i’r dieithr a’r gwan.

Mae gan Iesu rywbeth perthnasol i’w ddweud wrth bawb, a bod gan bawb anghenion, sut bynnag maent yn deall neu ddim yn deall hynny. Camp fawr ein tystiolaeth ni yw cael y modd o drosglwyddo’r gwahoddiad i wledd y bywyd a bod Iesu yn rhannu gwir lawenydd i bawb, ac nad oes angen alcohol na chyffuriau i greu’r llawenydd hwnnw. Bydd Iesu yn creu cymdeithas gyda phawb, heb ragfarn na rhwystr, ar y ddealltwriaeth fod pobl yn onest a didwyll yn eu dyhead am fywyd mewn gwirionedd. Iesu oedd, yw ac a fydd modd Duw i ddod i berthynas ag ef ei hun. Dyna beth yw cymod neu heddwch gyda Duw. Iesu yw’r llwyfan a’r ddolen gyswllt, ef yw’r ffrind sy’n cysylltu ac yn ffordd i’w cherdded. Nid traddodiad na diwylliant yw llwybr crefydd, ond perthynas a phrofiad real.

**Gweddi**: Iesu, helpa ni i’th ddeall yn well, i’th ddilyn yn fwy ffyddlon a’th garu yn llwyrach. Helpa ni i geisio byw yn debyg i ti ac arwain eraill i’th adnabod yn dy ras ac yn dy drugaredd. Amen.

**Trafod ac ymateb**:

* O ystyried mai ystyr enw Iesu yw ‘yr un sy’n achub’, pam yr aethom yn brin o sôn am ‘achub’?
* Pa emynau am yr Arglwydd Iesu a ddaw i’ch meddwl wrth ichi ddarllen y darnau gosod uchod o’r Ysgrythur? Myfyriwch arnynt.
* A oes perygl inni ddisgwyl i bobl fod yr un fath â ni, yn siarad yr un math o iaith, yn byw yr un math o fywyd, cyn y gallant ddod yn Gristnogion? Ydyn ni wir yn credu bod Iesu ar gael ac yn dymuno perthynas efo pawb, pwy bynnag y bônt? Beth yw goblygiadau credu hynny i’n tystio amdano?